SPRÁVA KOMISIE EURÓPSKEMU PARLAMENTU A RADE o kvalite fiškálnych údajov zaslaných členskými štátmi v roku 2012 /* COM/2013/088 final */





SPRÁVA KOMISIE EURÓPSKEMU PARLAMENTU A RADE o kvalite fiškálnych údajov zaslaných členskými štátmi v roku 2012 OBSAH 1........... KONTEXT.................................................................................................................... 2 2........... Hlavné zistenia na základe údajov o výške deficitu verejných financií a verejného dlhu zaslaných v roku 2012 3 2.1........ Včasnosť, spoľahlivosť a úplnosť................................................................................... 3 2.1.1..... Včasnosť....................................................................................................................... 3 2.1.2..... Spoľahlivosť.................................................................................................................. 3 2.1.3..... Úplnosť tabuliek a podkladových informácií.................................................................... 4 2.1.4..... Doplňujúce tabuľky týkajúce sa finančnej krízy................................................................ 5 2.1.5..... Dotazník o medzivládnych pôžičkách.............................................................................. 6 2.2........ Súlad s účtovnými pravidlami a konzistentnosť štatistických údajov.................................. 6 2.2.1..... Výmena informácií a objasnenia...................................................................................... 6 2.2.2..... Konzultačné a metodické návštevy.................................................................................. 6 2.2.3..... Osobitné poradenstvo Eurostatu..................................................................................... 7 2.2.4..... Aktuálne metodické otázky............................................................................................. 7 2.2.5..... Konzistentnosť so súvisiacimi účtami verejnej správy....................................................... 8 2.3........ Uverejnenie.................................................................................................................... 9 2.3.1..... Zverejňovanie kľúčových údajov a podrobných tabuliek na oznamovanie údajov.............. 9 2.3.2..... Výhrady ku kvalite údajov.............................................................................................. 9 2.3.3..... Zmeny a doplnenia zasielaných údajov........................................................................... 10 2.3.4..... Zverejňovanie metaúdajov (zoznamov).......................................................................... 10 3........... Závery.......................................................................................................................... 10 1. KONTEXT V článku 8 ods. 3 nariadenia Rady (ES) č. 479/2009 (zmeneného a doplneného nariadením (ES) č. 679/2010) o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva[1], sa od Komisie (Eurostatu) (ďalej len „Eurostat“) vyžaduje, aby Európskemu parlamentu a Rade pravidelne podávala správy o kvalite skutočných údajov zasielaných členskými štátmi. Táto výročná správa sa zaoberá celkovým posúdením údajov, pokiaľ ide o včasnosť, spoľahlivosť, úplnosť, dodržiavanie účtovných pravidiel a konzistentnosť údajov. Komisia prijala predchádzajúcu správu (o údajoch zaslaných v roku 2011) 13. apríla 2012. Eurostat pravidelne hodnotí kvalitu skutočných údajov zasielaných členskými štátmi, ako aj kvalitu súvisiacich účtov sektora verejnej správy zostavených v súlade s nariadením Rady (ES) č. 2223/96 z 25. júna 1996 o Európskom systéme národných a regionálnych účtov v Spoločenstve (ESA95)[2]. Pri tejto činnosti sa zameriava na faktory, ktoré vysvetľujú deficit/prebytok verejných financií a zmenu verejného dlhu. Členské štáty zasielajú tieto informácie Eurostatu dvakrát ročne. Súčasne zasielajú aj doplňujúce informácie ako „dotazník k tabuľkám v súvislosti s oznamovaním postupu pri nadmernom deficite“, „doplňujúcu tabuľku týkajúcu sa finančnej krízy“ a svoje vysvetlenia k zaslaným údajom. Eurostat tiež v každom členskom štáte uskutočňuje pravidelné konzultačné návštevy na účely postupu pri nadmernom deficite s cieľom viesť nepretržitý dialóg s členskými štátmi. Táto správa vychádza z hlavných zistení a výsledkov správ zaslaných na účely postupu pri nadmernom deficite v roku 2012, pričom sa zameriava na posledné zaslané údaje (v októbri 2012). V prípade potreby sa údaje porovnávajú s údajmi zaslanými v apríli 2012, ako aj s údajmi zaslanými v roku 2011. 2. Hlavné zistenia na základe údajov o výške deficitu verejných financií a verejného dlhu zaslaných v roku 2012 2.1. Včasnosť, spoľahlivosť a úplnosť 2.1.1. Včasnosť Členské štáty majú povinnosť zasielať Komisii skutočné a plánované údaje na účely postupu pri nadmernom deficite dvakrát ročne, k 1. aprílu a k 1. októbru[3]. Údaje na účely postupu pri nadmernom deficite zasielané v priebehu roku 2012 sa týkali rokov 2008 až 2012. Údaje za rok 2012 sú údaje plánované vnútroštátnymi orgánmi, zatiaľ čo údaje za roky 2008 až 2011 sú skutočné (to znamená definitívne, polodefinitívne, predbežné alebo odhadované). Eurostat neoveruje plánované údaje zasielané členskými štátmi. Táto zodpovednosť prislúcha Generálnemu riaditeľstvu pre hospodárske a finančné záležitosti. Dodržiavanie termínov zasielania údajov je zvyčajne veľmi dobré. V roku 2012 zaslali všetky členské štáty svoje skutočné údaje pred zákonným termínom pri oboch oznámeniach na účely postupu pri nadmernom deficite. Pokiaľ ide o plánované údaje, pri aprílovom zasielaní údajov zaslali tieto údaje do 1. apríla 2011 všetky členské štáty s výnimkou Francúzska, ktoré zaslalo plánované údaje na rok 2012 až 6. apríla. 2.1.2. Spoľahlivosť Prepracovanie aprílovej a októbrovej správy v roku 2012 bolo dôsledkom prevažne aktualizácie zdrojových údajov, zmien v klasifikácii jednotiek v rámci sektorov, zaznamenania intervencií, ktoré podnikli vlády v súvislosti s finančnou krízou, a metodických zmien. Ako zvyčajne, prepracovanie hodnôt medzi aprílovou a októbrovou správou bolo väčšie v súvislosti s deficitom ako v súvislosti s dlhom. Najväčšie prepracovanie deficitu bolo zaznamenané v prípade Španielska a Írska. V Španielsku bol deficit medzi aprílovým a októbrovým oznámením v roku 2012 za roky 2010 a 2011 upravený smerom hore v dôsledku nezaznamenaných nezaplatených účtov súvisiacich s výdavkami v oblasti zdravotníctva v podsektoroch štátnej správy a miestnej samosprávy a v dôsledku zmien v klasifikácii kapitálových injekcií ústrednej vlády do troch bánk. V Írsku bolo najväčšie prepracovanie zaznamenané v prípade roku 2011, kedy sa deficit upravil smerom hore v dôsledku revízie kapitálových injekcií do dvoch bánk. Pokiaľ ide o dlh, najväčšie prepracovanie medzi aprílovou a októbrovou správou bolo zaznamenané v Spojenom kráľovstve a Taliansku. V Spojenom kráľovstve sa oznamovaný dlh za roky 2008 a 2009 značne znížil v dôsledku zmeny vo výpočte príslušného dosahu verejných konsolidačných štruktúr, zatiaľ čo v Taliansku sa dlh upravil smerom hore pre celé obdobie 2008 – 2011, a to v dôsledku vykonávania rozhodnutia Eurostatu o zaznamenávaní obchodných úverov. Medzi aprílovou a októbrovou správou bolo zaznamenané viditeľné prepracovanie HDP Grécka za roky 2010 a 2011 a Luxemburska za roky 2008 a 2009. Pokiaľ ide o prepracovania vykonané v rámci notifikačného obdobia, väčšina členských štátov prepracovala v októbri 2012 svoje správy po ich prvom predložení. Dvadsaťtri krajín zaslalo 35 prepracovaných správ, zatiaľ čo v apríli 2012 zaslalo 22 krajín 38 prepracovaných správ. Členské štáty zasielali väčšinu prepracovaných správ ako odpoveď na pripomienky, odborné otázky alebo poznámky Eurostatu, pričom sa tieto zmeny týkali doplnenia chýbajúcich údajov, opravy formálnych chýb, vnútorných nezrovnalostí, úprav uvedených v notifikačných tabuľkách alebo súvisiacom dotazníku, alebo nesprávne zaznamenaných údajov v tabuľkách. Pri zasielaní údajov v apríli a októbri sa prepracované správy podané v rámci notifikačného obdobia a týkajúce sa úrovní deficitu a dlhu, ktoré členské štáty pôvodne oznámili, významne nezmenili okrem októbrovej správy, v ktorej sa údaj o deficite Írska upravil počas notifikačného obdobia o - 0,2 percentuálnych bodov HDP. 2.1.3. Úplnosť tabuliek a podkladových informácií Vypĺňanie tabuliek na zasielanie údajov je zákonnou povinnosťou a je nevyhnutné na to, aby Eurostat mohol riadne posúdiť kvalitu údajov. V článku 8 ods. 2 nariadenia (ES) č. 479/2009 v znení zmien a doplnení sa stanovuje, že členské štáty musia Eurostatu poskytovať príslušné štatistické informácie, ktoré „konkrétne znamenajú: a) údaje z národných účtov; b) popisy zdrojov a metód; c) notifikačné tabuľky v súvislosti s oznamovaním EDP; d) dodatočné dotazníky a vysvetlenia k notifikačným tabuľkám.“ V notifikačných tabuľkách existujú štyri hlavné tabuľky. Vypĺňanie notifikačných tabuliek 1 až 3 je zákonnou povinnosťou, zatiaľ čo na zasielaní notifikačnej tabuľky 4 sa dohodli členské štáty[4]. Tabuľky 1 a 2A (ústredná štátna správa) sa vzťahujú na roky 2008 až 2012, zatiaľ čo ostatné tabuľky sa vzťahujú na roky 2008 až 2011[5]. Väčšina členských štátov vyplnila všetky notifikačné tabuľky[6]. Pri zasielaní údajov v októbri 2012 tri členské štáty buď neuviedli v notifikačnej tabuľke 2 úplné údaje o väzbe medzi saldom hospodárenia a prebytkom/deficitom verejných financií na účely postupu pri nadmernom deficite za všetky podsektory (najmä v prípade miestnej samosprávy) alebo za všetky roky, prípadne uviedli saldo hospodárenia zhodné s výškou prebytku/deficitu verejných financií na účely postupu pri nadmernom deficite. Pokiaľ ide o notifikačnú tabuľku 3, niektoré členské štáty neposkytli všetky členenia. Často chýbali najmä podrobné údaje požadované v súvislosti s položkami „pôžičky“ a „majetková účasť“. Niekoľko krajín navyše zvykne oznamovať nulovú štatistickú odchýlku, čo by teda znamenalo, že odchýlka bola nesprávne zahrnutá v kategórii „ostatné pohľadávky a záväzky“. Aj napriek zlepšeniam v niektorých členských štátoch je celkové vyplnenie tabuľky 4 v mnohých prípadoch naďalej nedostatočné. Konkrétne, niektoré krajiny neposkytujú úplné údaje o stave záväzkov v oblasti obchodných úverov a preddavkov. Všetky členské štáty vyplnili „dotazník k notifikačným tabuľkám“[7]. Hoci rozsah odpovedí a ich kvalita sa v porovnaní s minulými rokmi naďalej zlepšujú, stále je potrebný pokrok, keďže niektoré krajiny neuviedli všetky podrobnosti požadované v dotazníku. Ide konkrétne o údaje o pohľadávkach ústrednej štátnej správy a odpusteniach dlhu, členenie ostatných pohľadávok a záväzkov a zaznamenanie štátnych záruk (predovšetkým pokrytie podsektora miestnej samosprávy). Notifikačné tabuľky by stále mohli byť lepšie vyplnené. Neočakáva sa však, že by tieto chýbajúce údaje mali veľký vplyv na kvalitu údajov. 2.1.4. Doplňujúce tabuľky týkajúce sa finančnej krízy Eurostat zbiera súbor údajov o finančnej kríze prostredníctvom doplňujúcej tabuľky od 15. júla 2009. Časť 1 doplňujúcej tabuľky sa týka údajov o transakciách, ktoré sa zaznamenávajú na účte príjmov/výdavkov verejnej správy a majú skutočný vplyv na deficit/prebytok na účely postupu pri nadmernom deficite. Časť 2 doplňujúcej tabuľky sa týka údajov o stave finančných aktív a záväzkov vyplývajúcich z podpory finančných inštitúcií. V tejto časti sa rozlišuje medzi aktivitami, ktoré skutočne prispeli k záväzkom verejnej správy (zahrnuté do verejného dlhu), a aktivitami, ktoré by v budúcnosti mohli potenciálne prispieť k záväzkom verejnej správy, ale v súčasnosti sa považujú za podmienené budúcimi udalosťami (nie sú zahrnuté vo verejnom dlhu). Z týchto tabuliek vyplývajú zásahy vlády priamo spojené s podporou finančných inštitúcií. Nie sú v nich zahrnuté podporné opatrenia pre nefinančné inštitúcie ani všeobecné opatrenia hospodárskej podpory. Údaje zhromaždené v roku 2012 sa týkali obdobia rokov 2007 až 2011. Všetky členské štáty s výnimkou siedmich (Bulharsko, Česká Republika, Estónsko, Malta, Poľsko, Rumunsko a Slovensko) informovali o rôznych intervenciách, ktoré podnikla ich vláda v období rokov 2007 až 2011 v súvislosti s finančnou krízou. Eurostat popri tlačovej správe o postupe pri nadmernom deficite zverejnil správu, v ktorej analyzoval tieto údaje[8]. 2.1.5. Dotazník o medzivládnych pôžičkách Od apríla 2011 členské štáty poskytujú aj údaje o medzivládnych pôžičkách v kontexte finančných záchranných operácií. Tieto informácie sa uvádzajú v tlačovej správe týkajúcej sa postupu pri nadmernom deficite, čo umožňuje analýzu pôžičiek, ktoré členské štáty poskytujú iným členským štátom na účely podporných operácií (v roku 2011 hlavne Grécku, Írsku a Portugalsku). Počas finančnej krízy sa počet takýchto medzivládnych pôžičiek značne zvýšil, pričom tieto pôžičky sa musia odpočítavať od súhrnných údajov o maastrichtskom dlhu za členské štáty EÚ-27 a eurozónu, ktoré sa vypočítavajú na konsolidovanom základe. V dôsledku tejto konsolidácie sa súhrnné údaje za členské štáty EÚ-27 a eurozónu nerovnajú aritmetickému súčtu dlhov členských štátov (t. j. aby sa predišlo duplicitnému započítaniu, nie sú uvedené medzivládne pôžičky zahrnuté). Údaje uvedené v dotazníku za rok 2011 zahŕňajú sumy súvisiace s Európskym nástrojom finančnej stability (ENFS). 2.2. Súlad s účtovnými pravidlami a konzistentnosť štatistických údajov 2.2.1. Výmena informácií a objasnenia Eurostat sa počas hodnotiaceho obdobia od termínu zasielania údajov (1. októbra) do zverejnenia údajov (22. októbra 2012) obrátil na národné štatistické úrady v každom členskom štáte so žiadosťou o ďalšie informácie a objasnenie v súvislosti s uplatňovaním účtovných pravidiel na konkrétne transakcie. Tento proces zahŕňal niekoľko kôl korešpondencie medzi Eurostatom a národnými úradmi. Prvý súbor žiadostí o objasnenie bol zaslaný všetkým krajinám k 5. októbru. Druhý súbor žiadostí bol zaslaný 23 krajinám a tretí trom krajinám. V prípade niektorých krajín Eurostat požadoval predloženie prepracovaných notifikačných tabuliek[9]. 2.2.2. Konzultačné a metodické návštevy Nariadenie (ES) č. 479/2009 v znení zmien a doplnení obsahuje ustanovenie o uskutočňovaní konzultačných a metodických návštev. Konzultačné návštevy, vrátane nových tzv. vstupných konzultačných návštev, v členských štátoch sa uskutočňujú pravidelne s cieľom preskúmať vykazované údaje, preveriť metodické otázky, diskutovať o štatistických zdrojoch a posudzovať súlad s príslušnými účtovnými pravidlami týkajúcimi sa napríklad vymedzenia verejnej správy, času zaznamenávania a klasifikácie transakcií a záväzkov verejnej správy. V priebehu roku 2012 Eurostat uskutočnil v súvislosti s postupom pri nadmernom deficite tieto konzultačné návštevy: v Rakúsku (17. – 19. januára, vstupná konzultačná návšteva), Litve (8. – 9. februára), Lotyšsku (15. – 16. februára), Bulharsku (27. – 29. februára), Belgicku (5. – 7. marca a 4. septembra, vstupné konzultačné návštevy, 27. júna štandardná konzultačná návšteva), Grécku (22. – 23. marca a 24. – 25. septembra), na Slovensku (3. – 4. mája), v Českej republike (22. – 24. mája, vstupná konzultačná návšteva), na Malte (22. – 23. mája), v Španielsku (18. – 22. júna a 11. – 14. septembra, vstupné konzultačné návštevy), Rakúsku (25. – 26. júna), Maďarsku (10. – 11. júla), Írsku (30. – 31. augusta), Francúzsku (10. – 11. septembra), na Cypre (26. septembra), v Českej republike (13. – 14. novembra), v Taliansku (19. – 21. novembra, vstupná konzultačná návšteva), Portugalsku (22. – 23. novembra) a Dánsku (29. – 30. novembra). Okrem toho sa uskutočnila odborná návšteva 24. mája 2012 v Španielsku a dve návštevy (odborná a predvstupová) sa uskutočnili v Chorvátsku, ktoré je budúcim členským štátom EÚ. V priebehu návštev sa opakovane diskutovalo o témach ako klasifikácia jednotiek v rámci sektora verejnej správy alebo mimo neho (napr. v súvislosti s verejnou dopravou, televíziou a rozhlasom, nemocnicami a univerzitami), kapitálové injekcie, verejno-súkromné partnerstvá, peňažné toky v rámci EÚ, zaznamenávanie záruk a celkové riadenie kvality tokov vstupných údajov. Patričná pozornosť sa venuje členským štátom s decentralizovanými štruktúrami, akými sú autonómne regióny. Pri každej návšteve sa stanoví niekoľko bodov činnosti pre daný členský štát. Uskutočnenie týchto bodov vedie v priebehu času k zlepšeniu kvality údajov. Záverečné zistenia každej konzultačnej návštevy vrátane popisu dohodnutých ďalších krokov a aktuálneho stavu sú zasielané Hospodárskemu a finančnému výboru a uverejňované na internetovej stránke Eurostatu. Metodické návštevy sa uskutočňujú iba v prípade, že Eurostat identifikuje závažné riziká alebo problémy s kvalitou údajov, najmä v súvislosti s uplatnenými metódami, koncepciami alebo klasifikáciami. V roku 2012 sa neuskutočnili žiadne takéto metodické návštevy. 2.2.3. Osobitné poradenstvo Eurostatu Členské štáty sa pravidelne obracajú na Eurostat s požiadavkami na objasnenie rôznych otázok z oblasti národných účtov týkajúcich sa budúcich alebo už uskutočnených operácií. Eurostat poskytuje poradenstvo v súlade s platnými usmerneniami. V záujme dodržiavania ustanovenia o transparentnosti stanoveného v nariadení (ES) č. 479/2009 v znení zmien a doplnení Eurostat svoje rady zverejňuje[10], za predpokladu, že príslušný členský štát proti tomu nevznesie námietku. Eurostat zverejnil v roku 2012 tieto odporúčania: spôsob účtovania kapitálových injekcií do írskych bánk, kapitálovej injekcie („Gesellschafterzuschuss“) a štátnej záruky udelenej spoločnosti KA Finanz AG v Rakúsku, štatistické zaznamenanie skoršieho splatenia hypotekárnych úverov za výhodnejšie výmenné kurzy a súvisiaca daňová úľava v Maďarsku, zaznamenanie platobných povinností stanovených na základe rozsudku súdu s retroaktívnou účinnosťou v Rumunsku, metodické spracovanie vládnych injekcií do preceňovacích rezerv banky Magyar Nemzeti Bank v Maďarsku a zaznamenanie platieb týkajúcich sa preplatenia sociálnych príspevkov nesprávne vypočítaných v rokoch 2011 – 2012 v Rumunsku. 2.2.4. Aktuálne metodické otázky Eurostat sa ako obvykle podrobne venoval uplatňovaniu pravidiel metodiky ESA95 a najmä svojim posledným rozhodnutiam. Tieto rozhodnutia sú zahrnuté v najnovšej verzii Príručky o deficite verejných financií a verejnom dlhu, ktorá bola zverejnená v marci 2012[11] a ktorá sa v súčasnosti prepracováva v rámci procesu pravidelnej aktualizácie. V júli 2012 Eurostat uverejnil svoje rozhodnutie „Štatistické zaznamenanie niektorých operácií súvisiacich s obchodnými úvermi udelenými jednotkám verejnej správy“[12]. V apríli 2012 Eurostat uverejnil usmernenie „Vplyv rozhodnutí prijatých na samitoch Európskej rady v rokoch 2011 – 2012 na deficit verejných financií a verejný dlh v EÚ“[13]. V júli 2012 oznámenie „Vplyv rekapitalizácie bánk na verejné financie“[14] doplnilo predchádzajúce usmernenie, čím sa zabezpečilo usmernenie v súvislosti s kapitálovými injekciami v bankách a klasifikáciou tzv. zlých bánk, ktorým bola poskytnutá pomoc z verejných zdrojov. 2.2.5. Konzistentnosť so súvisiacimi účtami verejnej správy Termíny 1. apríla a 1. októbra stanovené pre zasielanie údajov v nariadení (ES) č. 479/2009 v znení zmien a doplnení boli zavedené s cieľom zabezpečiť konzistentnosť so súvisiacimi ročnými a štvrťročnými účtami sektora verejnej správy, ktoré sa zasielajú Eurostatu v podobe rôznych tabuliek podľa metodiky ESA95. Eurostat systematicky analyzuje konzistentnosť údajov zaslaných na účely postupu pri nadmernom deficite so súvisiacimi účtami sektora verejnej správy. Napríklad celkové údaje o výdavkoch a príjmoch verejnej správy by mali byť konzistentné so zaslaným údajom o deficite. Celková konzistentnosť údajov na účely postupu pri nadmernom deficite so zaslanými účtami verejnej správy zostavenými podľa metodiky ESA95 sa v posledných rokoch stále zlepšuje, hoci v prípade nefinančných údajov je situácia stále lepšia ako v prípade finančných údajov. Pri zasielaní údajov v októbri 2012 bola konzistentnosť údajov na účely postupu pri nadmernom deficite a tabuľkami ESA (na ročnej a štvrťročnej úrovni) v prípade nefinančných údajov úplná. Členské štáty však musia vynaložiť ďalšie úsilie na to, aby zabezpečili konzistentnosť údajov poskytnutých na účely postupu pri nadmernom deficite a údajov podľa tabuliek ESA v prípade finančných údajov. Zjavné nezrovnalosti medzi údajmi poskytnutými na účely postupu pri nadmernom deficite a štvrťročnými finančnými účtami sa objavili v októbrovej správe u šiestich členských štátov a nezrovnalosti medzi údajmi poskytnutými na účely postupu pri nadmernom deficite a ročnými finančnými účtami ESA v prípade záväzkov v oblasti obchodných úverov a preddavkov sa objavili u tretiny členských štátov. Miera konzistentnosti dlhu pri nadmernom deficite a štvrťročného dlhu verejnej správy podľa ESA bola úplná v prípade všetkých členských štátov. 2.3. Uverejnenie 2.3.1. Zverejňovanie kľúčových údajov a podrobných tabuliek na oznamovanie údajov V článku 14 nariadenia (ES) č. 479/2009 v znení zmien a doplnení sa uvádza: „Komisia (Eurostat) poskytuje údaje o aktuálnom schodku a dlhu sektora verejnej správy na uplatňovanie Protokolu o postupe pri nadmernom schodku do troch týždňov od oznámenia termínov (...). Uvedené údaje sa poskytujú prostredníctvom uverejnenia.“ Údaje o deficite verejných financií a verejnom dlhu boli uverejnené 23. apríla[15] a 22. októbra 2012[16] spolu so všetkými tabuľkami na oznamovanie údajov, ktoré zaslali členské štáty. Od januára 2012 uverejňuje Eurostat každý štvrťrok tlačovú správu o maastrichtskom dlhu, v lehote približne T + 115 dní. Eurostat na svojej webovej stránke takisto zverejňuje ročnú a štvrťročnú štatistiku verejných financií, ktorá tvorí spolu s informáciami o zosúladení dlhu a deficitu podklad pre údaje o postupe pri nadmernom schodku[17]. Eurostat tiež zverejňuje informácie o zásahoch vlád v súvislosti s finančnou krízou[18] a údaje o medzivládnych pôžičkách. V októbri 2012 Eurostat prvýkrát uverejnil oznámenie o stave záväzkov v oblasti obchodných úverov a preddavkov[19]. Podľa nariadenia (ES) č. 479/2009 v znení zmien a doplnení majú členské štáty zverejňovať svoje skutočné údaje o deficite a dlhu. Všetky členské štáty uverejňujú údaje o deficite a dlhu na vnútroštátnej úrovni. Väčšina členských štátov informovala Eurostat, že zverejňujú všetky svoje tabuľky. Päť členských štátov uverejňuje iba niektoré z tabuliek a jeden členský štát (Francúzsko) neuverejňuje notifikačné tabuľky na vnútroštátnej úrovni. 2.3.2. Výhrady ku kvalite údajov Eurostat vyjadril dve výhrady ku kvalite údajov, ktoré v apríli 2012 zaslalo Írsko. Obe výhrady boli odvolané v hodnotiacom období k októbru 2012. Írsko: Eurostat odvolal osobitnú výhradu, ktorú vyjadril v apríli 2012 v súvislosti s údajmi poskytnutými Írskom a ktorá sa týkala skutočnosti, že sa ešte neukončili reštrukturalizačné plány spoločností Allied Irish Banks a Irish Life & Permanent (v roku 2012 premenovaná na Permanent TSB). Ústredný štatistický úrad Írska a Eurostat preskúmali aktualizované reštrukturalizačné plány, ktoré boli zaslané orgánom EÚ pre hospodársku súťaž. Tieto plány tvoria vhodný základ pre rozdelenie injekcií poskytnutých v júli 2011 spoločnostiam Allied Irish Banks a Permanent TSB na jednu zložku, ktorá deficit zvyšuje, a na druhú zložku, ktorá deficit nezvyšuje. Takto sa to zahrnulo do prepracovaných údajov, ktoré predložilo Írsko. Eurostat tiež odvolal osobitnú výhradu, ktorú vyjadril v apríli 2012 v súvislosti s údajmi poskytnutými Írskom a ktorá sa týkala štatistickej klasifikácie spoločnosti National Asset Management Agency Investment Limited (NAMA-IL). Podľa podkladov, ktoré poskytol Ústredný štatistický úrad Írska, má väčšinový podiel v spoločnosti NAMA-IL súkromná osoba, a to v dôsledku predaja podielu spoločnosti Irish Life v spoločnosti NAMA-IL súkromnému investorovi. Ide o nevyhnutnú podmienku pre subjekt zriadený na osobitný účel, ktorý chce byť klasifikovaný mimo sektora verejnej správy podľa rozhodnutia Eurostatu z 15. júla 2009 o verejných intervenciách počas finančnej krízy. 2.3.3. Zmeny a doplnenia zasielaných údajov Eurostat pozmenil údaje, ktoré poskytlo Spojené kráľovstvo v apríli 2012 v správe na účely postupu pri nadmernom deficite. Tieto zmeny a doplnenia boli odvolané v hodnotiacom období k októbru 2012. Spojené kráľovstvo: Národný štatistický úrad Spojeného kráľovstva zmenil klasifikáciu spoločností Bradford & Bingley a Northern Rock Asset Management na sektor verejnej správy, a to v súlade s kapitolou o finančných konsolidačných opatreniach uvedenou v Príručke o verejnom deficite a dlhu. V dôsledku toho Eurostat viac nemení údaje o deficite a dlhu, ktoré Spojené kráľovstvo poskytuje v súvislosti s verejnými finančnými konsolidačnými štruktúrami. 2.3.4. Zverejňovanie metaúdajov (zoznamov[20]) V nariadení (ES) č. 479/2009 v znení zmien a doplnení sa uvádza, že medzi štatistické informácie, ktoré majú členské štáty poskytovať, aby Eurostatu umožnili overiť dodržiavanie pravidiel metodiky ESA95, patria zoznamy na účely postupu pri nadmernom deficite. Okrem toho sa v ňom stanovuje, že jednotlivé členské štáty sú povinné tieto zoznamy zverejňovať na vnútroštátnej úrovni. Eurostat zverejnil zoznamy všetkých členských štátov. Všetky členské štáty s výnimkou Luxemburska a Holandska oznámili, že svoje zoznamy na účely postupu pri nadmernom deficite zverejnili na vnútroštátnej úrovni. V roku 2012 Eurostat zaviedol nový formát zoznamov na účely postupu pri nadmernom deficite, ktorý zahŕňa štrukturálne zmeny a vyžaduje podrobnejšie informácie (napríklad vo vzťahu k postupom zostavovania údajov, vymedzeniu sektora verejnej správy, konkrétnym transakciám, riadeniu kvality, zdrojom údajov atď.). Eurostat zverejní nové zoznamy na účely postupu pri nadmernom deficite do konca roku 2013. 3. Závery Eurostat predkladá pozmeňovacie návrhy a/alebo výhrady v súvislosti s kvalitou poskytovaných údajov od roku 2006. V októbri 2012 Eurostat prvýkrát nevyjadril žiadnu výhradu ani nezmenil žiadne údaje uvedené v oznámeniach na účely postupu pri nadmernom deficite. Dve výhrady v prípade Írska a zmena údajov v prípade Spojeného kráľovstva v apríli 2012 boli odvolané v oznámeniach na účely postupu pri nadmernom deficite v októbri 2012. Eurostat oceňuje celkové zlepšenie v konzistentnosti a úplnosti poskytovaných údajov. Aj napriek tomu pretrváva niekoľko otázok, pričom členské štáty by mali zintenzívniť svoje úsilie s cieľom zlepšiť poskytovanie a kvalitu údajov o oznamovaných obchodných úverov a úplnosť údajov na nižších úrovniach verejnej správy ako je celoštátna. Eurostat okrem toho podrobne monitoruje systém podávania správ autonómnymi regiónmi a zaznamenávanie intervencií vlád v súvislosti s finančnou krízou (rekapitalizácia bánk). Eurostat celkovo dospel k záveru, že v roku 2012 sa opäť dosiahol pokrok v kvalite oznamovaných fiškálnych údajov. Členské štáty vo všeobecnosti poskytli lepšie informácie, a to tak v notifikačných tabuľkách, ako aj v iných príslušných štatistických výkazoch. [1] Ú. v. EÚ L 145, 10.6.2009, s. 1. [2] Ú. v. ES L 310, 30.11.1996, s. 1. [3] Článok 3 ods. 1 a 3 nariadenia (ES) č. 479/2009 v znení zmien a doplnení. [4] Pozri vyhlásenia v zápisnici zo zasadnutia Rady z 22. novembra 1993. [5] V nariadení Rady (ES) č. 479/2009 v znení zmien a doplnení sa výslovne nevyžaduje, aby sa plánované údaje poskytovali aj v iných notifikačných tabuľkách, než sú tabuľky 1 a 2A. [6] Notifikačné tabuľky, ktoré zaslali členské štáty, možno nájsť na internetovej stránke Eurostatu. Pozri: http://epp.eurostat.ec.europa.eu/portal/page/portal/government_finance_statistics/excessive_deficit/edp_notification_tables. [7] Tento dotazník sa skladá z trinástich oddielov, v ktorých sa vyžadujú kvantitatívne a niekedy kvalitatívne informácie v niekoľkých oblastiach, ako napríklad transakcie v rámci daní a sociálnych príspevkov a transakcie s EÚ, obstarávanie vojenských zariadení, štátne záruky, odpustenia dlhu, kapitálové injekcie štátu do verejných korporácií, verejno-súkromné partnerstvá atď. [8] Pozri: http://epp.eurostat.ec.europa.eu/portal/page/portal/government_finance_statistics/documents/Background_note_fin_crisis_Oct_2012_final.pdf. [9] Pozri oddiel 2.1. [10] Pozri: http://epp.eurostat.ec.europa.eu/portal/page/portal/government_finance_statistics/methodology/advice_member_states. [11] Pozri: http://epp.eurostat.ec.europa.eu/portal/page/portal/product_details/publication?p_product_code=KS-RA-12-003. [12] Pozri: http://epp.eurostat.ec.europa.eu/portal/page/portal/government_finance_statistics/documents/Statist.record.of_some_operations_rel.to_trade_credits_i.pdf. [13] Pozri: http://epp.eurostat.ec.europa.eu/portal/page/portal/government_finance_statistics/documents/Note_on_statistical_implications_of_summits-updated-12_A.pdf. [14] Pozri: http://epp.eurostat.ec.europa.eu/portal/page/portal/government_finance_statistics/documents/The_impact_of_bank_recapitalisations_on_government_fina1.pdf. [15] Pozri: http://epp.eurostat.ec.europa.eu/cache/ITY_PUBLIC/2-23042012-AP/EN/2-23042012-AP-EN.PDF. [16] Pozri: http://epp.eurostat.ec.europa.eu/cache/ITY_PUBLIC/2-22102012-AP/EN/2-22102012-AP-EN.PDF. [17] Pozri: http://epp.eurostat.ec.europa.eu/cache/ITY_PUBLIC/STOCK_FLOW_2012_OCT/EN/STOCK_FLOW_2012_OCT-EN.PDF. [18] Pozri: http://epp.eurostat.ec.europa.eu/portal/page/portal/government_finance_statistics/excessive_deficit/supplementary_tables_financial_turmoil. [19] Pozri: http://epp.eurostat.ec.europa.eu/portal/page/portal/government_finance_statistics/documents/Note_on_AF.71L-Oct_2012.pdf. [20] Zoznamy metód, postupov a zdrojov, ktoré sa využívajú na zostavenie skutočných údajov o deficite verejných financií, verejnom dlhu a súvisiacich účtov verejnej správy.